b'\n_START_ARTICLE_\nKansanomainen puku\n_START_PARAGRAPH_\nKansanomainen puku on maalaisnaisten tai -miesten vaateparsi, joka seurasi perinteisi\xc3\xa4 kansanpukuja 1800-luvun puoliv\xc3\xa4list\xc3\xa4 l\xc3\xa4htien. Kansanomaiset puvut seurasivat hyvin pitk\xc3\xa4lti my\xc3\xb6s vanhoja tottumuksia ja tapoja. Puvut olivat k\xc3\xa4yt\xc3\xa4nn\xc3\xb6llisi\xc3\xa4 ja porvarilliseen pukeutumiseen verrattuna varsin vaatimattomia. Kansanomainen puku oli 1900-luvun alkupuolelle asti jokseenkin samanmallinen koko Suomessa. Se erosi tyylilt\xc3\xa4\xc3\xa4n viel\xc3\xa4 selv\xc3\xa4sti ajanmukaisesta muotipuvusta, vaikka yhdentymist\xc3\xa4 porvariston vaatetukseen tapahtui koko ajan. Miehet siirtyiv\xc3\xa4t pukeutumisessaan naisia aiemmin l\xc3\xa4hemm\xc3\xa4s porvaristyylist\xc3\xa4 pukeutumista. Nykyisin kansanomainen puku ja pukeutuminen on hyvin vapaamuotoinen tulkinta siit\xc3\xa4, mit\xc3\xa4 kukin k\xc3\xa4sitt\xc3\xa4\xc3\xa4 kansanomaiseksi perinnepukeutumiseksi.'